boomer
Boomer er en generationsbetegnelse for en person, som er født under babyboomet i årene mellem 1946 og 1964. Udtrykket har oftest en negativ klang og bruges nedsættende om de ældre generationer.
Betegnelsen boomer er en uformel generationsbetegnelse, som har eksisteret i det danske sprog siden 1999; ordet babyboomer kendes fra 1986. Udtrykket anvendes om den generation, der blev født i årene umiddelbart efter Anden Verdenskrig, hvor der var høje fødselstal, på engelsk kaldet et ’baby boom’. I Danmark går generationen født mellem 1940 og 1954 også under navnet 68'ere eller 68-generationen. Ordet boomer anvendes ofte i en negativ eller nedsættende betydning af de yngre generationer, som anklager de såkaldte boomere for at lukke øjnene for problemstillinger vedrørende køn, klima, seksualitet, ligestilling og etnicitet. Boomere anses for at være økonomisk privilegerede og for at have et højt privatforbrug, men mangler ifølge mange unge en bevidsthed om egne privilegier.
’OK, boomer’ er et slangudtryk og et hashtag, som har eksisteret siden 2009; i dansk fra 2019. Det indgår i memes på de sociale medier, hvor det bruges som et skeptisk og ironisk modsvar til en ældre person, der udtrykker sig bedrevidende. Det kan oversættes med ”OK, den er god med dig,” underforstået, at den yngre person afviser holdningerne fra den ældre person, idet holdningerne opfattes som upassende og utidssvarende. ’OK, boomer’ har en nedladende klang, og de unge ønsker med udtrykket at signalere, at den ældre person ikke har forstået noget.
Udtrykket blev for alvor populært i november 2019, i kølvandet på at det newzealandske parlamentsmedlem Clöe Swarbrick brugte det under en debat i parlamentet. Da hun under sin tale om klimaforandringer, blev afbrudt af et ældre parlamentsmedlem, svarede hun prompte med et ”OK, boomer”.
Mange unge bruger i dag boomer-udtrykket om alle personer fra 40 år og opefter, og udtrykket kan derfor både referere til forældre- og bedsteforældregeneration. Med boomer-udtrykket italesættes således en generationskløft mellem den såkaldte generation Z, født i årene mellem 1995 og 2012, og alle ældre generationer.
Hashtagget og udtrykket ’OK, boomer’ er gennem de seneste år blevet kommercialiseret. Det indgår fx i merchandise i form af tryk på T-shirts, hvor det er blevet et symbol på den unge generations frustration og irritation over, hvad de opfatter som den ældre generations forældede verdensopfattelse.